Imtella' Awwissu 2, 2021 Iffirmat ftehim bejn il-Ministeru tal-Edukazzjoni u l-Unjin tal-Għalliema l-MUT li se jsarraf f'titjib sostanzjali fil-kundizzjonijiet tax-xogħol ta' 61 professjonist li jagħtu servizzi ta' appoġġ lill-istudenti fl-iskejjel tal-Gvern. Il-Ministru għall-Edukazzjoni Justyne Caruana qalet li l-ftehim se jfisser mhux biss żieda ta' eluf ta' ewro fis-sena għal kull professjonist li jagħtu servizzi bħal dawk ta' counselling u servizzi oħra relatati, iżda wkoll titjib fil-kundizzjonijiet tagħhom fosthom b'opportunitajiet biex javvanzaw fil-gradi tagħhom. Is-Segretarju Permanenti tal-Ministeru Dr Frank Fabri qal li dawn il-professjonisti huma essenzjali ħafna għax jagħtu appoġġ lil dawk l-istudenti li għal xi raġuni jaqgħu lura fl-iskola u anki f'ħajjithom, u li għalhekk il-Gvern mhux biss irrikonoxxa l-importanza tas-servizzi li jagħtu, iżda wkoll se jingħataw pakkett finanzjarju li jixirqilhom. Il-President tal-MUT, Marco Bonnici qal li dan il-ftehim ikopri dak li kien ġie iffirmat fl-2014, bid-differenza li issa dawn il-professjonisti qed jingħataw l-apprezzament u anki l-motivazzjoni biex javvanzaw fil-karrieri tagħhom. Qal li dan il-pakkett il-ġdid se jkun qed jattira iktar professjonisti biex jaħdmu fl-iskejjel tal-Gvern.